钦定古今图书集成/明伦汇编/闺媛典/第129卷 > 王克让妻龙氏
## 钦定古今图书集成/明伦汇编/闺媛典/第129卷 > 王克让妻龙氏

按《藤县志》：“龙氏，梧州府滕县义昌人也。幼性贞淑，甫
及笄，归同邑王克让，事舅姑以孝闻。家贫，日勤女红，
未尝少怠，闾里称贤。洪武庚戌，克让亡，龙年二十六，
子瑞甫五岁，氏旦暮号泣，凡三年。姑怜其少，欲令嫁，
氏曰：‘吾结发事夫八年，夫亡不即死，以姑老子幼耳，
岂能自辱哉？必若此，宁死’。”姑知其不可夺，乃听之。氏
事姑益勤，内外修整，三十馀年。抚孤及长，以孝廉授
广东南州府文学。凡所经画，咸秩秩如克让存时。永
乐甲申，事闻于朝，诏有司表其门。